Ummetus

Ummetuksella () tarkoitetaan ulostamishäiriötä, joka johtuu siitä, että ruokasula viipyy liian pitkään paksusuolessa, jolloin siitä ehtii imeytyä liikaa nestettä verenkiertoon. Peräsuoleen saapuvasta ulosteesta tulee tällöin kuivaa ja kovaa.

Esiintyvyys 
Ummetusta esiintyy Kiinassa arviolta 13 prosentilla väestöstä. Viitisen prosenttia suomalaisista kärsii niin kovasta vatsasta, että joutuu hakemaan siihen apua, ja  vähäisesti liikkuvista vanhuksista jopa 80 prosenttia. Naisilla ummetusta esiintyy enemmän kuin miehillä.

Haitat 
Ummetus voi altistaa divertikuloosille ja peräpukamille. Vaikea ummetus voi johtaa suolitukoksen kaltaiseen tilaan. Mahdollisiin komplikaatioihin lukeutuu myös esimerkiksi peräaukon haavauma. Ummetus voi aiheuttaa lisäksi väsymystä, raskasta oloa tai ärtymystä.

Ummetuksen selviä merkkejä ovat ulostuksen vaikeutuminen ja ulostuskertojen väheneminen alle kahteen kertaan viikossa. Monilla ummetukseen liittyy turvotusta ja kipua. Ummetus on yleinen vaiva erityisesti lapsilla ja vähän liikkuvilla vanhuksilla.

Aiheuttajia 

Ummetus aiheutuu usein elintapatekijöistä kuten liikunnan puutteesta, vääränlaisesta ruokavaliosta ja liian kuivasta ravinnosta tai nesteiden liian vähäisestä nauttimisesta.

Ummetus voi liittyä myös neurologisiin sairauksiin kuten esimerkiksi MS-tautiin ja  Parkinsonin tautiin tai sen ennakko-oireisiin. Muita ummetusta aiheuttavia sairauksia ovat esimerkiksi ärtyvän suolen oireyhtymä, masennus, diabetes ja kilpirauhasen vajaatoiminta. Myös  verenpaine- ja masennuslääkkeet ja sedatiivisen tai lihaksia rentouttavan vaikutuksen omaavat lääkkeet sekä opioidijohdannaisia ja kodeiinia sisältävät kipulääkkeet, sydänlääke verapamiili ja yksilöllisesti myös rautavalmisteet ja jotkin närästyslääkkeet voivat aiheuttaa ummetusta.

Banaani, mustikka, vaalea pasta, vahva musta tee ja juusto aiheuttavat ummetusta osalle ihmisistä.

Ennaltaehkäisy ja hoito 
Liikunta, vihannesten ja hedelmien runsas käyttö, ja niistä etenkin kaali ja luumut sekä niistä valmistetut tuotteet saattavat auttaa ummetukseen.. Sen sijaan runsas kokojyväviljan käyttö ei vaikuttaisi olevan ainakaan kaikkein ratkaisevimmassa asemassa ummetuksen ehkäsyssä. Esimerkiksi vuonna 2019 julkaistun kiinalaisen väestöseurantatutkimuksen mukaan sillä neljänneksellä, joka nautti eniten vähäkuituiseen viljaan perustuvia perinteisiä eteläkiinalaisia ruokia, esiintyi 32 prosenttia vähemmän ummetusta kuin sillä neljänneksellä, joka nautti niitä vähiten. Niillä, jotka nauttivat eniten kokojyvävilja-kasvispainotteisen ruokavalion mukaisia ruokia esiintyi 15 prosenttia vähemmän ummetusta kuin niillä, jotka nauttivat niitä vähiten, mutta tulos ei ollut kuitenkaan tilastollisesti merkitsevä. Tuloksissa huomioitiin iän, sukupuolen, fyysisen aktiivisuuden, tupakoinnin, alkoholinkäytön, ylipainon ja energian kokonaissaannin vaikutus. Perinteinen eteläkiinalainen ruokavalio sisälsi vähäkuituisen viljan lisäksi erityisen paljon vihanneksia, hedelmiä, mereneläviä, kinkkua, kananmunia, maitoa, papuja ja rasvoja. Kokojyvävilja-kasvispainotteinen ruokavalio sisälsi kokojyväviljan lisäksi erityisen paljon juureksia, vihanneksia, sieniä, kasviöljyä, pähkinöitä ja hunajaa.  

Kuidun määrän lisäämisen on havaittu jopa pahentavan kroonista ummetusta. Esimerkiksi vuonna 2012 julkaistussa kliinisessä tutkimuksessa havaittiin, että runsaasti kuitua nauttivien potilaiden krooninen ummetus ja vatsan turvotus paranivat sataprosenttisesti siirtymällä lähes kuiduttomaan ruokavalioon sekä lievittyivät huomattavasti vähentämällä kuidun määrää ruokavaliossa. Useissa tutkimusyhteenvedoissa on lisäksi havaittu, että kuidut eivät lievitä ummetusta myöskään ärtyvän suolen oireyhtymässä.

Sekä tavallisella että kofeiinittomalla kahvilla on havaittu olevan suolen toimintaa lisäävää vaikutusta. Myös säännöllinen ateriointi rauhalliseen tahtiin ja hyvin pureskellen sekä riittävä nesteiden nauttiminen ehkäisevät ummetusta.

Ummetuksen hoidossa voidaan turvautua elämäntapamuutoksiin, ulostuslääkkeisiin, psylliumiin tai muihin kuitulisiin tai suolihuuhteluun. Hoito kohdistetaan ummetuksen aiheuttajaan, jos taustalla on muu sairaus. Ummetuslääkkeet eivät auta kuitenkaan Parkinsonin taudista johtuvaan ummetukseen.

Vauvan ummetus 
Äidinmaitoa juovilla vauvoilla on vain poikkeustapauksessa ummetusta, mutta äidinmaidonkorviketta juovilla se on yleistä. Pelkkää äidinmaidonkorviketta juovan vauvan ummetuksen hoitaminen on erilaista kuin aikuisten, koska heille ei voi antaa ummetusta vähentäviä ruoka-aineita tai ylimääräistä nestettä.

Katso myös 
Ripuli
Ulostetyypit

Lähteet

Aiheesta muualla 

 Mayo Clinic: Constipation 
 Johns Hopkins Medicine: Constipation 

Ruoansulatuselinten oireet
Uloste
Seulonnan keskeiset artikkelit